N1 by De Doorns stééds gesluitTalle mense het met televisiestelle gevlug. (Foto: skermgreep) Die N1 by De Doorns in die Wes-Kaap was Vrydagoggend steeds gesluit nadat vragmotors en voertuie tydens ŉ betoging by dié dorp, asook by Worcester, met klippe bestook en gestroop is. Twee vragmotors is boonop geplunder. ŉ Video van stropers wat met platskerm-TV’s – nog in die verpakking – laat spaander, het soos ŉ veldbrand versprei. #ProtestAction Current situation on N1 DE Doorns, Western Cape. N1 closed both directions. Trucks been looted. Truckers please avoid De Doorns and other motorists. @News24 @Abramjee @SAPoliceService @eNCA @SABCNewsOnline @TheCapeArgus @SALTruckers @ArriveAlive @capetraffic pic.twitter.com/kjwGXIuRSc — BOSBEER.COM (@BOSBEER2006) November 7, 2019 Die polisie het intussen verskeie van die gesteelde televisiestelle teruggevind. Some TV's recovered after yesterday's protesting in De Doorns N1 by the members of @SAPoliceService. Hope they caught some thieves too. @BOSBEER2006 @Abramjee @MakeSAsafe @GTP_Traffstats @_ArriveAlive pic.twitter.com/SpzJLBP3IH — SALTruckers (@SALTruckers) November 8, 2019 Die Wes-Kaapse LUR vir vervoer en openbare werke, Bonginkosi Madikizela, en die LUR vir gemeenskapsveiligheid, Albert Fritz, het die voorvalle ten sterkste veroordeel. “Dít is misdadigheid wat nie geduld kan word nie. Ons wetstoepassers moet verseker dat daar streng opgetree word teen die oortreders. Enigiemand verantwoordelik moet aangekla en vervolg word,” het Madikizela gesê. Madikizela het gesê hy het verlede maand met lede van die vragmotorbedryf vergader, terwyl die provinsiale verkeersdienste operasies verskerp het om op brandpunte te reageer. “Padvragvoertuie is sagte teikens vir misdadigers en dit lei tot ŉ verlies aan vrag, skade aan voertuie, beserings vir bestuurders en selfs lewensverlies.” Fritz het gesê die stropery en diefstal het geen plek in die samelewing nie. “Dié optrede kortwiek ons plaaslike ekonomie, bedreig die werksgeleenthede en inkomste van hardwerkende burgers en veroorsaak ŉ gevoel van onveiligheid in ons samelewing. Ek veroordeel dit ten sterkste,” het Fritz bygevoeg. Kenny Africa, Wes-Kaapse verkeershoof, het gesê beamptes het Vrydag motoriste na ŉ alternatiewe roete verwys omdat die N1 stééds om veiligheidsredes gesluit bly.